Marianne Andreassen

Marianne van den Houten Andreassen (født 1. august 1961 i Harstad) er en norsk samfunnsøkonom, byråkrat og politiker (Ap). Hun var statssekretær fra 1993 til 1997. Hun var Stortingets direktør fra mai 2018 til juni 2022.

Andreassen er cand.oecon. fra Universitetet i Oslo. Fra 1991 til 1999 hadde hun ulike politiske rådgiverstillinger. Fra 1993 til 1997 var hun statssekretær for Arbeiderpartiet,  for to handelsministere og to finansminstre. Hun ble deretter seniorøkonom Gjensidige NOR før hun i 2000 ble konserndirektør i Sparebank 1, en stilling hun hadde frem til 2004. I 2004 ble hun oppnevnt av Kjell Magne Bondeviks andre regjering som den første direktøren i Senter for statlig økonomistyring.

Fra november 2012 til mai 2018 var hun administrerende direktør i Statens lånekasse for utdanning.

Andreassen tiltrådte som Stortingets direktør 2. mai 2018.Joacheim Waade Nessemo -Da jeg tok denne jobben, tenkte jeg: Hva i all verden kommer til å treffe meg? - Portrettintervju i Aftenposten 13. august 2022

Det vakte en viss oppsikt da Andreassen i november 2021 opplyste at Stortinget hadde satt i gang granskinger knyttet til bostøtteordningen i Stortinget, men at en ikke skulle granske enkeltsaker tilbake i tid. Senere gikk presidentskapet ut og forsikret om at også enkeltsaker skulle granskes. Stortingspresident Eva Kristin Hansen trakk seg som stortingspreisdent 18. november 2021. I forbindelse med diskusjonen om stortingspresident Eva Kristin Hansens bostøtte viste Andreassen til at reglene om pendlerbolig hadde vært krystallklare siden 2006 og at stortingspresidenten brøt reglene da hun tok imot gratis pendlerbolig fra Stortinget.
Stortingspresidenten slår tilbake mot egen president. Hadde ikke krav på pendlerbolig - Aftenposten 24. november 2021 

I juni 2022 gikk Andreassen av som stortingsdirektør som følge av at Datatilsynet ila Stortinget et overtredelsesgebyr for mangelfull IT-sikkerhet.Stortingsdirektøren går på dagen - NRK 28. juni 2022<

Marianne Andreassen tiltrådte som finansdirektør ved Oslo universitetssykehus fra 1. april 2023.

 Referanser 

 Kilder 
 Hvem Hva Hvor 2005 side 118

 Eksterne lenker 


Kategori:Norske samfunnsøkonomer
Kategori:Statssekretærer fra Ap
Kategori:Personer fra Harstad kommune
Kategori:Stortingsdirektører